ສປຊ ຂໍໃຫ້ມຽນມາປ່ອຍ ນັກໂທດການເມືອງ
ຜູ້ສືບສວນ ສປຊ ຮຽກຮ້ອງໃຫ້ມຽນມາ ປ່ອຍນັກໂທດການເມືອງທັງໝົດ
ຜູ້ສືບສວນຂອງອົງການສະຫະປະຊາຊາດ ຮຽກຮ້ອງໃຫ້ມຽນມາປ່ອຍພວກນັກໂທດການ ເມືອງທັງໝົດໂດຍເວົ້າວ່າ ພວກເຂົາເຈົ້າພວມປະເຊີນກັບບັນຫາສຸກຂະພາບຮ້າຍແຮງຍ້ອນ ສະພາບການອັນຮຸນແຮງໃນບ່ອນຄຸມຂັງພວກເຂົາເຈົ້າ ທ່ານ Tomas Quintama ຜູ້ສືບສວນພິເສດ ຂອງອົງການສະຫະປະຊາຊາດ ກ່ຽວກັບ ມຽນມາກ່າວວ່າ ນັກໂທດຄົນລ່າສຸດທີ່ເສຍຊີວິດຢູ່ບ່ອນຄຸມຂັງກໍແມ່ນພະ U Naymeinda ໄວ 50 ປີ ຂອງສາສະໜາພຸດ ທີ່ໄດ້ຖືກຕັດສິນໂທດຈຳຄຸກ ເປັນເວລາ 20 ປີຍ້ອນແຈກຢາຍ ໃບປິວສະໜັບສະໜຸນປະຊາທິປະໄຕ ພະ U Naymeinda ເປັນນັກໂທດຈິກສຳນຶກຄົນທີ 145 ທີ່ໄດ້ເສຍຊີວິດນັບແຕ່ປີ 1988 ເປັນຕົ້ນມາ ໃນຖະແຫຼງຂ່າວທີ່ນຳອອກເຜີຍແຜ່ຢ່າງເປັນທາງການໃນມື້ວັນຈັນວານນີ້ທ່ານ Quintana ກ່າວວ່າ ນອກນັ້ນທ່ານຍັງໄດ້ຮັບລາຍງານກ່ຽວກັບພວກນັກໂທດໃນຫ້ອງຂັງເລກ 4 ໃນ ຄຸກ Insein ທີ່ປາກົດວ່າ ພາກັນເປັນພະຍາດ ທີ່ພົວພັນກັບ ການຂາດອາຫານ ແລະເປັນ ໂຣກປອດແຫ້ງນັ້ນ ຜູ້ສືບສວນຂອງອົງການສະຫະປະຊາຊາດເວົ້າຕື່ມວ່າ ກະປະມານວ່າມີພວກນັກໂທດຈິດ ສຳນຶກຢ່າງນ້ອຍ 2,202 ຄົນຢູ່ໃນມຽນມາ ທ່ານກ່າວວ່າ ຖ້າລັດຖະບານມຽນມາຫາກ ມີຄວາມຈິງຈັງກ່ຽວກັບຄຳໝັ້ນສັນຍາຂອງຕົນທີ່ວ່າ ຈະກ້າວໄປສູ່ຍຸກສະໄໝໃໝ່ໃນການ ມີສັນຕິພາບ ແລະຄວາມອຸດົມຮັ່ງມີ ສຳລັບປະຊາຊົນ ຂອງຕົນແລ້ວ ພວກນັກໂທດການ ເມືອງທັງໝົດ ກໍຕ້ອງຖືກປ່ອຍໃນທັນທີ ແລະບໍ່ມີເງື່ອນໄຂໃດໆທັງສິ້ນ